RATCH ปักธง! ปีนี้กำไรโตทะลุ 6 พันลบ. จ่อปิดดีลซื้อโรงไฟฟ้า 1-2 โครงการ
RATCH ปักธงกำไรปีนี้โตทะลุ 6 พันลบ. หลังครึ่งปีแรกทำกำไรสุทธิได้แล้ว 3,560 ล้านบาท จ่อปิดดีลธุรกิจโรงไฟฟ้า 1-2 โครงการ
2 ต.ค. 2560

นายกิจจา ศรีพัฑฒางกุระ กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า บริษัทคาดแนวโน้มผลประกอบการในปีนี้จะทำได้เกินเป้าหมายที่ระดับ 6,000 ล้านบาท หลังจากในช่วงครึ่งแรกปีนี้ทำกำไรสุทธิได้แล้ว 3,560 ล้านบาท
ทั้งนี้ บริษัทคาดจะสามารถปิดดีลการซื้อกิจการธุรกิจไฟฟ้า 1-2 โครงการภายในปีนี้ จากปัจจุบันที่เจรจาอยู่ 4 โครงการ กำลังการผลิตราว 1 พันเมกะวัตต์ ซึ่งเป็นโครงการต่างประเทศ 3 โครงการ และโครงการพลังงานทดแทนในประเทศ 1 โครงการ
นอกจากนี้ บริษัทยังอยู่ระหว่างศึกษาความเป็นไปได้และเจรจากับพันธมิตรร่วมทุน เพื่อเข้าร่วมยื่นเสนอขายไฟฟ้าตามโครงการผลิตไฟฟ้าจากพลังงานหมุนเวียนในรูปแบบ SPP Hybrid Firm ที่รัฐบาลจะเปิดรับซื้อจำนวน 300 เมกะวัตต์ และโครงการผลิตไฟฟ้าสำหรับผู้ผลิตไฟฟ้ารายเล็กมาก แบบ VSPP Semi-Firm ที่รัฐบาลจะรับซื้อ 269 เมกะวัตต์